RUSSIESE BOOTVAART: MOSKOU NA ST PETERSBURG 2018
30 Mei - 11 Junie
(R33 380 plus reisversekering en *verpligte uitgawes van ongeveer R6 220 per persoon wat deel)
*Sien Nadere Besonderhede vir verpligte uitgawes
Sedert 2001 bied ons jaarliks met groot welslae Russiese bootvaarte aan. Ons het by meer as een geleentheid 'n hele boot gehuur en in 2018 bied ons met groot vrymoedigheid weer die Russiese Bootvaart aan. Die saam kuier op Rusland se grootste rivierstelsel gaan 'n fees wees!
Die opwindende bootvaart op die gewilde Wolga-Baltiese-waterweg tussen Moskou en St Petersburg is 'n fassinerende ervaring. Dit bied aan toeriste 'n unieke vermenging van wêreldklas besienswaardighede. Die netwerk van kanale en riviere is 'n ongelooflike ingenieursprestasie en ons vaar oor Europa se twee grootste mere.
Die naam van ons passasiersboot is die MS Rublev. Die buite-kajuite wat ons bespreek het, bied maksimum uitsig deur die groot vensters. Elke kajuit het 'n private klein badkamer met 'n stort, 'n wasbak en 'n toilet. Verder het elke kajuit lugverkoeling (wat individueel gestel kan word), enkelbeddens op grondvlak (nie stapelbedjies nie) en 'n ingeboude kas. Daar is 'n paar junior suites teen 'n bybetaling beskikbaar.
Behalwe die drie volledige etes wat ons per dag geniet, is die volgende ook ingesluit:
Begeleide stadstoer van Moskou wat 'n besoek aan die Rooiplein, die Kremlin en ander besienswaardighede, onder andere die "Armoury"-museum, insluit.